Sa tia de filare

La idia pesada, onz’impuddile,
Pro filare che sempre tottu die,
Senza pasare, finz’a su merie,
Imbenugiada subra su giannile.

E non ridiat mai; calchi orta
Cantaiat, ma fini tristos cantos
Med’antigos, pienos de piantos,
O attitidos fin de zente morta.

No aiat parentes e nisciunu
Li faghiat imperios o fogu;
E la idia continu in cussu logu
Dolorosu, filende pro donz’unu

Chi li daiat chivalzu pr’unu tantu
De filonzu. E issa filaìada
Cun sas manos venosas, e giughiada
In sos ojos terribile piantu

E unu luttu de seculos in fronte.
Non teniat parentes nè amigu;
Fid’alta, niedda e trista, che antigu
Ilighe solitariu de monte.

Ma, chie fidi? Non lu poto ischire,
Nè mai mi so postu a dimandare;
La giamaìan sa tia de filare,
E folzis fit sa tia de patire.

Una die pius a su giannile
Non besseit, serrada fit sa porta.
Sa tia de filare si fit morta,
Filende, senza fogu in su foghile!